P. Hrušovský, predseda NR SR: (2004-02-04):
K. Ondriaš, poslanec: Vážený pán predseda, vážený pán minister, dámy a páni, mám poznámku ku Strednodobej koncepcii politiky pôdohospodárstva na roky 2004 až 2006, je to tlač 488. V koncepcii sa hovorí všeličo možné, ale pre mňa len všeobecne, ako napríklad, že cieľom politiky pôdohospodárstva je zosúladenie agrárnej politiky s EÚ, že cieľom je trvalo udržateľné poľnohospodárstvo, že cieľom je zvýšenie konkurencieschopnosti, že cieľom je prevziať spoločnú agrárnu politiku EÚ, že je potrebné podporiť adaptačné procesy v podnikateľskej sfére, že stratégiou je posilnenie konkurencieschopnosti, zvýšiť produktivitu práce. Správa udáva aj úlohy poľnohospodárstva ako reštrukturalizáciu alebo identifikáciu vlastníka k pozemkom, prijatie rozhodnutia o privatizácii štátnej pôdy, zvýšiť vedu, výskum a vzdelanie. Správa hovorí o podpore poľnohospodárstva zo štátnych zdrojov, z EÚ, hovorí, že je potrebné podporiť trh podľa pravidiel Európskej únie. Pokladám za dôležité nasledovné formulácie z predloženej koncepcie. Po prvé, že pôdohospodárstvo musí reagovať na liberalizáciu agrárneho obchodu a obmedzenia štátnych intervencií, ktoré súvisia s rokovaním v rámci svetovej obchodnej organizácie WTO. Po druhé, že pôdohospodárstvo musí prevziať spoločnú poľnohospodársku politiku Európskej únie. Prečo to všetko spomínam? Pretože v koncepcii mi chýba aspoň aká-taká konkrétnosť. Neskôr poviem, ktoré konkrétne analýzy a dôsledky mi tam chýbajú. Súhrnne, navrhnutá koncepcia hovorí: Budeme to robiť tak, ako nám káže Európska únia a svetová obchodná organizácia WTO, nech to stojí, čo to stojí. My to v podstate v poľnohospodárstve a v celej ekonomike čiastočne už roky tak robíme. A aké sú výsledky? Na obrázkoch by som chcel ukázať, čo by mala koncepcia riešiť. Nechcel by som, aby moje vystúpenie vyznelo ako obviňovanie súčasného ministra pôdohospodárstva, lebo nová koncepcia pôdohospodárstva sa začala už po roku 1989. Prosil by som o umožnenie predniesť obrázky. Áno, tento obrázok ste už videli. Chcem ukázať, čo mi v koncepcii chýba. Uvediem niekoľko konkrétnych údajov. Napríklad v koncepcii politiky pôdohospodárstva v úvode by malo byť zhodnotenie, v akom stave sa poľnohospodárstvo nachádza. Že produkcia po roku 1989 významne poklesla. Po druhé, považujem za veľmi významné, aby v koncepcii bolo zhodnotené, čo spôsobilo, že poľnohospodárstvo sa nachádza v stave, že produkuje, neviem koľko, polovicu ako za socializmu. A po tretie, musí tam byť, čo urobiť preto, aby sa poľnohospodárstvo vrátilo aspoň na úroveň 1989, lebo je zrejmé, že naše poľnohospodárstvo na to má. Podobne keď si zoberieme obrázok počet hovädzieho dobytka. V správe by sa malo uviesť, aký stav je v súčasnosti. Čo treba robiť, aby sa počet hovädzieho dobytka vrátil aspoň ako-tak na pôvodné hodnoty? Samozrejme, treba vypracovať analýzu, čo spôsobilo, že počet hovädzieho dobytka klesol až na úroveň, ktorú sme tu mali niekedy v 19. storočí. Podobne je to aj s počtom ošípaných. Všetky tri analýzy je potrebné urobiť aj tu. Podobne je to aj s počtom oviec. Ako je možné, že počet oviec klesol zo 650 000 na 300 000? Ako je možné, že takúto kvótu sme dostali z Európskej únie? Prečo sa predložená správa nezaoberá takýmito jasnými dôsledkami koncepcie poľnohospodárstva, ktoré tu boli od 1989. Podobne je to s produkciou mlieka, počtom vajec...